[{"text_idx": "#000003", "text": "Evit ar wech kentan\u0303 abaoe dek vloaz eo kresket ar ganedigezhiou\u0300. E 2021 ez eus ganet 32 065 babig, 1 072 muioc\u2019h eget e 2020 (+3,5 %). Breizh a zo ar rannvro gant ar c\u2019hresk brasan\u0303 e 2021. Kresk ar ganedigezhiou\u0300 a vez merzhet war ar maez peurgetket (+ 4,6 %) tra ma chom izeloc\u2019h e ke\u0302r (+2,2 %). E bourc\u2019hiou\u0300 departamant Aodou\u0300-an-Arvor an hini eo e kaver ar c\u2019hresk kren\u0303van\u0303 (8,7 %)."}, {"text_idx": "#000004", "text": "Muioc\u2019h a dud e Breizh."}, {"text_idx": "#000005", "text": "Pa vez ken\u0303veriet ar ganedigezhiou\u0300 hag ar marviou\u0300 e vez gwelet e chomer gant un diforc\u2019h. 5 000 den ouzhpenn a zo aet d\u2019an Anaon eget a vabigou\u0300 ganet. Koulskoude eo kresket poblan\u0303s ar rannvro eus 16 500 annezad (+0,5%) peogwir ez eus deuet tud da chom e Breizh. 3 403 000 a annezidi a oa e derou\u0300 2022. En Il-ha-Gwilen e kaver an drederenn eus ar boblan\u0303s (32,6 %), e Penn-ar-Bed 27,1 %, er Mor-Bihan 22,6 %, en Aodou\u0300-an-Arvor 17,7 %. Ma kresk ar boblan\u0303s e pep hini eus departamantou\u0300 rannvro Breizh n\u2019eo ket hen\u0303vel e pep lec\u2019h : ouzhpenn 9 400 en Il-ha-Gwilen (+0,9 %), ouzhpenn 3 800 er Morbihan (+0,5%), ouzhpenn 500 en Aodou\u0300-an-Arvor (+0,1 %), ouzhpenn 2 800 e Penn-ar-Bed (+0,3 %)."}, {"text_idx": "#000006", "text": "Tri Breizhat diwar zek a zo aet en tu-hont d\u2019o 60 vloaz. Bras eo an diforc\u2019h etre an Il-ha-Gwilen hag an departamantou\u0300 all peogwir n\u2019eus nemet 24,4 % eus an dud gant ouzhpenn 60 vloaz eno tra ma \u2018z eus 34,5 % en Aodou\u0300-an-Arvor, 33,5 % er Morbihan, hag 31,7 % e Penn-ar-Bed. Diskouez a ra splann ar sifrou\u0300 an diforc\u2019h a zo etre reter Breizh hag an departamantou\u0300 all. Birvidikoc\u2019h eo ar reter e-ken\u0303ver an ekonomiezh ha santet e vez an dra-se pa studier ar boblan\u0303s ivez."}, {"text_idx": "#000007", "text": "N\u2019eo ket bet embannet c\u2019hoazh ar sifrou\u0300 evit departamant al Liger-Atlantel met desachan\u0303 a ra tud ingal ivez abaoe bloavezhiou\u0300. Kreskin\u0303 a ra ar boblan\u0303s eus 1,2 % bep bloaz abaoe dek vloaz el Liger-Atlantel."}, {"text_idx": "#000009", "text": "Prenan\u0303 an niverenn-man\u0303 e stumm PDF (1 \u20ac) : aman\u0303Koumanantin\u0303 : aman\u0303"}, {"text_idx": "#000011", "text": "Stumm paper pe niverel, priziou\u0300 izel, formulennou\u0300 dishen\u0303vel, ..."}, {"text_idx": "#000012", "text": "Ar gazetenn en he stumm PDF da bellgargan\u0303 bep sizhun"}]